Osobnosť televíznej obrazovky

Osobnosť televíznej obrazovky (OTO) bola divácka anketa obľúbenosti slovenských televíznych programov a ich tvorcov, ktorú každoročne organizovala agentúra Art Production Agency (APA). Od roku 2016, jej vyhlasovateľom a hlavným mediálnym partnerom bol týždenník Plus 7 dní. 
Slávnostný ceremoniál spojený s odovzdávaním cien prebiehal zvyčajne v marci, a to za umelecké výkony či TV relácie odvysielané vždy v predchádzajúcom kalendárnom roku. 
Štatút súťaže.
Vzhľadom na svoj mainstreamový formát, v slovenskej populárnej kultúre bola niekedy mylne považovaná za odbornú súťaž. Miestne médiá ju tak príležitostne z rozličných dôvodov prirovnávali k akademickým televíznym cenám Emmy či tým filmovým, Oskarom. Anketa OTO bola „“, volená širokou verejnosťou podľa vlastného výberu či uváženia. Ako taká, bola teda ekvivalentom tzv. People’s Choice Awards („Hlas ľudu“), ktoré okrem iného poskytujú priestor i hudobným umelcom bez ohľadu na médium (film, televízia, rozhlas, internet).
Hlasovanie.
Hlasovanie prebiehalo v dvoch kolách, každé približne v mesačných cykloch a s týždenným odstupom – prvé kolo v mesiacoch december až január, druhé v januári až februári. Hlasovalo sa pomocou predtlačených anketových lístkov uverejnených v týždenníkoch Plus 7 dní, Báječná žena a Šarm, prípadne v denníku Plus 1 deň, alebo online prostredníctvom elektronických formulárov dostupných na oficiálnych stránkach ankety i jej mediálneho partnera (pluska.sk).
V prvom kole bol výber divákov obmedzený na štyri ich najobľúbenejše osobnosti/relácie, z ktorých vzišlo sedem predbežných mien/titulov postupujúcich do ďalšieho kola. V tom druhom, konečná voľba podliehala už hlasovaniu v prospech len jediného nimi zvoleného mena/programu. Do úzkeho výberu sa tak prebojovali celkom tri nominácie; v prípade rovnakého množstva prijatých hlasov sa ich počet navyšoval nad rámec troch nominantov. Okrem víťazov samotných kategórií sa z radov hlasujúcich žrebuje i výherca o vecné ceny (tou hlavnou býva osobný automobil).
Kategórie.
V priebehu rokov sa rôzne menili hodnotené kategórie aj ich názvy. Z hľadiska počtu sa najmenej cien, presnejšie dvanásť, udelilo v priebehu prvých štyroch rokov ankety (20002003); najviac v roku 2013, kedy ich počet oproti úvodným ročníkom vzrástol o 50% (na osemnásť). Od zahájenia ankety sa obecne udržalo sedem kategórií, z toho päť súťažných (Herec, Herečka, Spevák, Speváčka, Program), jedna špeciálna – známa ako „absolútna“ – i tá čestná za celoživotný prínos TV médiu. 
V rámci špeciálnych cien došlo k bezprecedentnej situácii v roku 2007, kedy zástupcovia časopisu Život udelili až dve ocenenia vrátane zvláštneho. 
Superlatívy.
S celkovým počtom dvanásť výhier v hlavných kategóriách, Adela Vinczeová je najúspešnejšou účastníčkou v histórii ankety OTO, a to ako najobľúbenejšia Moderátorka zábavných programov, respektíve obecne. S jedenástimi trofejami ju nasleduje Športový komentátor Marcel Merčiak, či Miroslav Žbirka a Patrik Herman so siedmimi; títo čoby najpopulárnejší Spevák alebo Moderátor publicistiky v závislosti na ich súťažných kategóriách. 
Zahŕňajúc i tie špeciálne ceny, Vinczeová naakulumovala sedemnásť prvenstiev vrátane piatich „absolútnych“, kdežto Merčiak ich má dovedna štrnásť – ten navyše drží rekord v počte nepretržitých víťazstiev na kategóriu a je zároveň jediným oceneným, ktorému sa v priebehu jedného ročníka podarilo uspieť prinajmenšom v dvoch kategóriách súbežne, a to špeciálnych (2012) i tých diváckych (20152017) opakovane. Treťou súťažiacou s najväčším počtom cien bez ich rozlišovania je herečka Zdena Studenková, s ôsmimi.
V rámci mnohonásobných nominantov vedú v bilančnom prehľade pre zmenu Žbirka, Merčiak i Herman, ktorí samostatne obdržali celkom šestnásť neprerušených nominácii bez ohľadu na konečný počet ich prípadných výhier. S pätnástimi nomináciami im konkuruje športová moderátorka-komentátorka Lenka Čviriková.
Sledovanosť.
V priebehu prvej dekády od svojho vzniku, televízny prenos slávnostného vyhlásenia výsledkov ankety priťahoval k TV prijímačom v priemere vyše 700.000 divákom na ceremoniál, s najväčším ziskom prevyšujúcim 855.000 ľudí v jej 7. ročníku (2006). Následne organizované ceremónie zaznamenali druhé najväčšie čísla pre show obecne. Jej 9. (2008) a 10. ročník (2009) sledovalo 731.000, respektíve 778.000 divákov, ten pozdejší na oboch okruhoch vtedajšej Slovenskej televízie, t.j. na Jednotke i Trojke zároveň.
V druhom desaťročí, zábavný formát relácie evidoval už povážlivo menší záujem — zhruba polmilióna divákov ročne —, hoci sa stále radil medzi najsledovanejšie TV programy vysielané formou „prime time“. Posledný, resp.. „pandemický ročník“ (2019), zaznamenal tiež najväčší prepad v histórii jej sledovanosti — iba 418.000 divákov. V postcovidovej ére tak už anketa nebola obnovená.